CELEX: 32022D0012
Language: lt
Date: 1638403200000
Title: Tarybos sprendimas (ES) 2022/12 2021 m. gruodžio 2 d. dėl pozicijos, kurios Europos Sąjungos vardu turi būti laikomasi 22-ajame Viduržemio jūros aplinkos ir pakrančių zonos apsaugos konvencijos (Barselonos konvencijos) ir jos protokolų susitariančiųjų šalių susitikime, dėl sprendimo pateikti pasiūlymą pagal Tarptautinės konvencijos dėl teršimo iš laivų prevencijos (MARPOL konvencijos) VI priedą visą Viduržemio jūrą nustatyti kaip sieros oksidų išmetimo kontrolės rajoną (Med SOx ECA) priėmimo

2022 1 7   
               
               
                  LT
               
               
                  Europos Sąjungos oficialusis leidinys
               
               
                  L 4/10
               
            
         TARYBOS SPRENDIMAS (ES) 2022/12
         2021 m. gruodžio 2 d.
         dėl pozicijos, kurios Europos Sąjungos vardu turi būti laikomasi 22-ajame Viduržemio jūros aplinkos ir pakrančių zonos apsaugos konvencijos (Barselonos konvencijos) ir jos protokolų susitariančiųjų šalių susitikime, dėl sprendimo pateikti pasiūlymą pagal Tarptautinės konvencijos dėl teršimo iš laivų prevencijos (MARPOL konvencijos) VI priedą visą Viduržemio jūrą nustatyti kaip sieros oksidų išmetimo kontrolės rajoną (Med SOx ECA) priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos sprendimu 1999/802/EB (1) Sąjunga sudarė iš dalies pakeistą Viduržemio jūros aplinkos ir pakrančių zonos apsaugos konvenciją (toliau – Barselonos konvencija), kuri įsigaliojo 2004 m. liepos 9 d.;
                  
               
                     (2)
                  
                  
                     pagal Barselonos konvencijos 18 straipsnio 2 dalies vi punktą Barselonos konvencijos ir jos protokolų susitariančiųjų šalių susitikime turi būti apsvarstyti visi veiksmai, kurių gali reikėti Barselonos konvencijos ir jos protokolų tikslams pasiekti, ir jų imtasi. Pagal susitariančiųjų šalių susitikimų darbo tvarkos taisyklių 43 taisyklę, jei Barselonos konvencijoje nenumatyta kitaip, protokolai ar finansiniai įgaliojimai ir esminiai sprendimai turi būti priimami dviejų trečdalių dalyvaujančių ir balsuojančių susitariančiųjų šalių balsų dauguma;
                  
               
                     (3)
                  
                  
                     numatoma, kad 2021 m. gruodžio 7–10 d. vyksiančiame 22-ajame susitikime Barselonos konvencijos ir jos protokolų susitariančiosios šalys priims sprendimą (toliau – susitariančiųjų šalių sprendimas) 2022 m. Tarptautinės jūrų organizacijos Jūrų aplinkos apsaugos komiteto 78-ajai sesijai (toliau – MEPC 78) pateikti pasiūlymą visą Viduržemio jūrą nustatyti kaip sieros oksidų išmetimo kontrolės rajoną (Med SOx ECA) ir nurodyti įsigaliojimo datą;
                  
               
                     (4)
                  
                  
                     susitariančiųjų šalių sprendimas yra susijęs su aplinkos apsauga – sritimi, kuri pagal Sutarties 4 straipsnio 2 dalies e punktą priskiriama Sąjungos ir jos valstybių narių pasidalijamajai kompetencijai. Susitariančiųjų šalių sprendimas nepatenka į sritį, kurią iš esmės reglamentuoja Sąjungos taisyklės, susijusios su tokia apsauga. Sąjunga neketina pasinaudoti galimybe naudotis savo išorės kompetencija srityse, kurioms taikomas susitariančiųjų šalių sprendimas ir kuriose ji dar nepasinaudojo savo kompetencija vidaus mastu;
                  
               
                     (5)
                  
                  
                     tikslinga nustatyti poziciją, kurios Sąjungos vardu turi būti laikomasi Barselonos konvencijos ir jos protokolų susitariančiųjų šalių susitikime, nes susitariančiųjų šalių sprendimas yra susijęs su pasiūlymo visą Viduržemio jūrą nustatyti kaip sieros oksidų išmetimo kontrolės rajoną (Med SOx ECA) pateikimu MEPC 78, organizacijos, kurios šalis yra Sąjunga, vardu, ir todėl tas pasiūlymas yra teisinę galią turintis aktas;
                  
               
                     (6)
                  
                  
                     atsižvelgiant į tai, kad susitariančiųjų šalių sprendimu bus atnaujinti reikalavimai, susiję su Viduržemio jūros apsauga, ir tai atitinka Sąjungos užmojį mažinti jūros aplinkos taršą ir apsaugoti žmonių sveikatą, Sąjunga turėtų pritarti, kad susitariančiųjų šalių sprendimas būtų priimtas,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi 22-ajame Barselonos konvencijos ir jos protokolų susitariančiųjų šalių susitikime, yra pritarti sprendimo Tarptautinės jūrų organizacijos Jūrų aplinkos apsaugos komiteto 78-ajai sesijai pateikti pasiūlymą visą Viduržemio jūrą nustatyti kaip sieros oksidų išmetimo kontrolės rajoną (Med SOx ECA) ir nurodyti įsigaliojimo datą, priėmimui.
         
         
            2 straipsnis
            Atsižvelgdami į 22-ojo Barselonos konvencijos ir jos protokolų susitariančiųjų šalių susitikimo eigą, Sąjungos atstovai, pasikonsultavę su valstybėmis narėmis, gali, derindami veiksmus vietoje, susitarti dėl 1 straipsnyje nurodytos pozicijos koregavimo be tolesnio Tarybos sprendimo.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. gruodžio 2 d.
            
               
                  Tarybos vardu
               
               
                  Pirmininkas
               
               J. VRTOVEC
            
         
         
            (1)  1999 m. spalio 22 d. Tarybos sprendimas 1999/802/EB, priimantis Konvencijos dėl Viduržemio jūros apsaugos nuo taršos ir Protokolo dėl taršos, sukeliamos atliekų, išmetamų iš laivų ir lėktuvų, prevencijos (Barselonos konvencijos) pakeitimus (OL L 322, 1999 12 14, p. 32).